**OBRAZLOŽITEV**

1. **Pravna podlaga**

Pravna podlaga za predlog Uredbe o spremembah Uredbe o predelavi biološko razgradljivih odpadkov in uporabi komposta ali digestata je tretji odstavek 17. člena, ki določa, da vlada v predpisih določi naprave, katerih upravljavci morajo pridobiti okoljevarstveno dovoljenje, podrobnejšo vsebino vloge za pridobitev okoljevarstvenega dovoljenja in rok, do katerega mora upravljavec naprave vložiti vlogo za pridobitev okoljevarstvenega dovoljenja in pridobiti okoljevarstveno dovoljenje, ter rok za upravljavce glede obstoječih naprav; drugi odstavek 19. člena, ki določa, da vlada določi prepovedi, omejitve in druga pravila ravnanja ter priporočila pri opravljanju dejavnosti ali potrošnji ter peti in šesti odstavek 20. člena, Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16 in 61/17 – GZ), ki določata, da vlada s predpisom določi pravila ravnanja in druge pogoje za ravnanje z odpadki ob upoštevanju najboljših razpoložljivih tehnik in zaključkov o BAT. Uredba vsebuje tudi določbe za izvrševanje 104. člena Zakona o varstvu okolja, ki ureja določbe o registru varstva okolja, ki ga vodi ministrstvo, pristojno za okolje.

1. **Splošna obrazložitev v zvezi s predlogom predpisa**

Uredba o predelavi biološko razgradljivih odpadkov in uporabi komposta ali digestata (v nadaljevanju uredba) določa pravila ravnanja in druge pogoje v zvezi s predelavo biološko razgradljivih odpadkov in uporabo komposta ali digestata v skladu z Direktivo 2008/98/ES ter dajanjem komposta ali digestata v promet. Razlog za spremembo Uredbe je odprava nekaterih redakcijskih napak in vsebinskih sprememb, in sicer se s to spremembo spremenijo oz. dopolnijo 2., 3., 4., 8., 11., 12., 17., 23., 25., 26. in 32. člen ter priloge 1, 2, 4, 5, 6 in 7. V druge člene ta predlog sprememb in dopolnitev ne posega.

Bistveni spremembi uredbe sta v 4. členu, ki določa pogoje za načrtovanje, gradnjo in vzdrževanje kompostarne ali bioplinarne in v 25. členu, ki določa uporabo komposta ali digestata 1. kakovstnega razreda.

V 4. členu je dodan novi sedmi odstavek, ki določa, da mora pri načrtovanju, gradnji in vzdrževanju kompostarne, katere zmogljivost je manjša od 10.000 ton/leto ali bioplinarne, katere zmogljivost je manjša od 10 t na dan in katerih odmik ni skladen s prvim odstavkom 4. člena te uredbe, investitor ali predelovalec biološko razgradljivih odpadkov pri skladiščenju **blata** zagotoviti zaprte zalogovnike z avtomatskim zapiranjem in odsesavanje ter odvajanje plinov iz zalogovnika prek enote za čiščenje odpadnih plinov.

V 25. členu je dodan novi odstavek, v katerem je določeno, da lahko pri uporabi komposta 1. kakovostnega razreda ali digestata 1. kakovostnega razreda, ki je proizvod, uporabnik zagotovi analizo tal v skladu s poglavjem o vzorčenju tal iz Smernic za strokovno utemeljeno gnojenje, ki so objavljene na spletnih straneh ministrstva, pristojnega za kmetijstvo.

1. **Vsebinska obrazložitev uredbe**

S tem predlogom spremembe uredbe se odpravljajo nekatere redakcijske napake in vsebinske spremembe. Kot že omenjeno sta bistveni spremembi uredbe v 4. in 25. členu.

Na podlagi 2. člena veljavne uredbe je določena uporaba te uredbe, in sicer za biološko razgradljive odpadke navedene v prilogi 1, ki je sestavni del te uredbe.

V 13. točki 3. člena se uporabi (poenoti) izraz gnojilo z izrazom gnojilo določenim s predpisom, ki ureja varstvo voda pred onesnaževanjem z nitrati iz kmetijskih virov.

V 4. členu je dodan novi, sedmi odstavek, ki določa, da mora pri načrtovanju, gradnji in vzdrževanju kompostarne, katere zmogljivost je manjša od 10.000 ton/leto ali bioplinarne, katere zmogljivost je manjša od 10 t na dan, investitor ali predelovalec biološko razgradljivih odpadkov pri skladiščenju blata zagotoviti zaprte zalogovnike z avtomatskim zapiranjem in odsesavanje ter odvajanje plinov iz zalogovnika prek enote za čiščenje odpadnih plinov. Določba velja tudi za tiste obstoječe kompostarne ali bioplinarne, katere odmik ni skladen s prvim odstavkom 4. člena te uredbe. Prehodno obdobje je obdobje dveh let.

V določbah glede načrta ravnanja z odpadki (8. člen) se je nekoliko spremenila 5. točka, ki govori o predvidenih postopkih čiščenja in razkuževanja zabojnikov, posod ter vozil. Natančneje je določeno kdo zagotavlja navedene postopke.

V posebnih pogojih za kompostiranje (11. člen) in anaerobno razgradnjo (12. člen) je določeno, da je na območju kompostarne ali bioplinarne prepovedano predhodno skladiščiti blato, ki ga izvajalec kompostiranja ne predeluje v tej kompostarni ali izvajalec anaerobne razgradnje ne predeluje v tej bioplinarni.

Na ravni Evropske unije je Evropska komisija glede ravnanja in obdelave biološko razgradljivih odpadkov v skladu z zahtevami Direktive o odpadkih (2008/98/ES) pripravila merila, kdaj kompost ali digestat lahko izgubi status odpadka in postane proizvod.

V 25. členu je dodan novi odstavek, v katerem je določeno, da lahko pri uporabi komposta 1. kakovostnega razreda ali digestata 1. kakovostnega razreda, ki je proizvod, uporabnik zagotovi analizo tal v skladu s poglavjem o vzorčenju tal iz Smernic za strokovno utemeljeno gnojenje, ki so objavljene na spletnih straneh ministrstva, pristojnega za kmetijstvo. Na ta način se želi pri uporabi komposta 1. kakovostnega razreda ali digestata 1. kakovostnega razreda, ki je proizvod, poenotiti način vzorčenja tal za potrebe izdelave gnojilnega načrta z ostalimi gnojili, ki so prosto dosegljiva na trgu. Kmet lahko v skladu z smernicami, sam vzame vzorec tal in ga odda v izbrani laboratorij. To velja le v primeru, ko je kompost ali digestat v skladu s tretjim odstavkom 15. člena izgubil status odpadka in postal proizvod.

Zaradi odprave nekaterih (manjših) redakcijskih napak v prilogah 1, 2, 4, 5, 6 in 7 se te priloge nadomestijo z novimi prilogami.

Na podlagi tretjega odstavka 17. člena, drugega odstavka 19. člena, petega in šestega odstavka 20. člena ter za izvajanje 104. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16 in 61/17 – GZ) izdaja Vlada Republike Slovenije

**UREDBO**

**o spremembah in dopolnitvah Uredbe o predelavi biološko razgradljivih odpadkov in uporabi komposta ali digestata**

1. člen

V Uredbi o predelavi biološko razgradljivih odpadkov in uporabi komposta ali digestata (Uradni list RS, št. 99/13 in 56/15) se drugi odstavek 2. člena spremeni tako, da se glasi:

»(2) Ne glede na prejšnji odstavek se ta uredba ne uporablja za živalske stranske proizvode kategorije 1 iz Uredbe Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (Uredba o živalskih stranskih proizvodih), (UL L št. 300 z dne 14. 11. 2009, str. 1), zadnjič spremenjeni z Uredbo (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (UL L št. 95 z dne 7. 4. 2017, str. 1), (v nadaljnjem besedilu: Uredba 1069/2009/ES).«.

2. točka tretjega odstavka se spremeni tako, da se glasi:

»2. Uredbe Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (UL L št. 54 z dne 26. 2. 2011, str. 1), zadnjič spremenjene z Uredbo Komisije (EU) št. 2017/1262 z dne 12. julija 2017 o spremembi Uredbe (EU) št. 142/2011 v zvezi z uporabo gnoja rejnih živali kot goriva v kurilnih napravah UL L št. 182 z dne 13. 7. 2017, str. 34).«.

2. člen

V 9. točki 3. člena se črta besedilo »in padavinske«.

13. točka spremeni tako, da se glasi:

»13. gnojilo je gnojilo v skladu s predpisom, ki ureja varstvo voda pred onesnaževanjem z nitrati iz kmetijskih virov;«

3. člen

V 4. členu se naslov člena spremeni tako, da se glasi:

»(pogoji za načrtovanje, gradnjo in vzdrževanje kompostarne ali bioplinarne)«.

Peti odstavek se spremeni tako, da se glasi:

»(5) Pri načrtovanju, gradnji in vzdrževanju kompostarne ali bioplinarne mora investitor ali predelovalec biološko razgradljivih odpadkov za izcedne vode, ki nastajajo pri postopku kompostiranja, ali odpadne vode, ki nastajajo v bioplinarni, in izcedne vode iz skladiščenih pošiljk odpadkov zagotoviti zajem in vračanje v ponovno uporabo pri predelavi biološko razgradljivih odpadkov ali odvajanje v skladu s predpisi, ki urejajo emisije snovi in toplote pri odvajanju odpadnih voda v vode in javno kanalizacijo.«.

V šestem odstavku se beseda »predelovalec« nadomesti z besedilom »investitor ali predelovalec«.

Doda se nov, sedmi odstavek, ki se glasi:

»(7) Pri načrtovanju, gradnji in vzdrževanju kompostarne ali bioplinarne, katere zmogljivost je manjša od zmogljivosti iz prejšnjega odstavka, mora investitor ali predelovalec biološko razgradljivih odpadkov pri skladiščenju blata zagotoviti tudi:

- zaprte zalogovnike z avtomatskim zapiranjem in

- odsesavanje in odvajanje plinov iz zalogovnika prek enote za čiščenje odpadnih plinov.«.

4. člen

5. točka 8. člena se spremeni tako, da se glasi:

»5. predvidenih postopkih čiščenja in razkuževanja zabojnikov, posod ter vozil v lasti bioplinarne ali kompostarne, s katerimi se zagotavljajo prevzem, prevoz in druga ravnanja z odpadki.,«.

5. člen

V petem odstavku 11. člena se za besedo »šestega« doda besedilo »in sedmega«.

Za dvanajstim odstavkom se doda novi trinajsti odstavek, ki se glasi:

»(13) Na območju kompostarne je prepovedano predhodno skladiščiti blato, ki ga izvajalec kompostiranja ne predeluje v tej kompostarni.«.

6. člen

V tretjem odstavku 12. člena se za besedo »šestega« doda besedilo »in sedmega«.

Za dvanajstim odstavkom se doda novi trinajsti odstavek, ki se glasi:

»13) Na območju bioplinarne je prepovedano predhodno skladiščiti blato, ki ga izvajalec anaerobne razgradnje ne predeluje v tej bioplinarni.«.

7. člen

Na koncu petega odstavka 17. člena se izbriše pika in doda besedilo »in ministrstvu ali pristojnemu inšpektorju na zahtevo omogočiti vpogled vanjo.«.

8. člen

V drugem odstavku 23. člena se besedilo »pri vnosu nevarnih snovi in rastlinskih hranil v tla« nadomesti z besedilom »stanja tal«.

9. člen

V drugem odstavku 25. člena se besedilo »pri vnosu nevarnih snovi in rastlinskih hranil v tla« nadomesti z besedilom »stanja tal«.

1. točka šestega odstavka se spremeni tako, da se glasi:

»1. suhe snovi v ali na tla ne sme presegati 8 t na ha v povprečju petih let, če gre za kompost ali digestat, ki vsebuje 20 odstotkov suhe snovi ali več,«.

3. točka šestega odstavka se spremeni tako, da se glasi:

»3. nevarnih snovi v tla ne sme presegati mejnih vrednosti vnosa nevarnih snovi v tla iz priloge 5 te uredbe.«.

Za devetim odstavkom se doda novi deseti odstavek, ki se glasi:

»(10) Ne glede na drugi odstavek tega člena lahko uporabnik komposta 1. kakovostnega razreda ali digestata 1. kakovostnega razreda zagotovi analizo tal v skladu s poglavjem o vzorčenju tal iz smernic iz osmega odstavka tega člena, če kompost ali digestat izpolnjuje pogoje za proizvod iz tretjega odstavka 15. člena te uredbe.«.

Dosedanji deseti, enajsti, dvanajsti in trinajsti odstavek postanejo enajsti, dvanajsti, trinajsti in štirinajsti odstavek.

10. člen

V drugem odstavku 26. člena se besedilo »pri vnosu nevarnih snovi in rastlinskih hranil v tla« nadomesti z besedilom »stanja tal«.

Šesti odstavek se spremeni tako, da se glasi:

»(6) Pri uporabi komposta 2. kakovostnega razreda ali digestata 2. kakovostnega razreda za vnos v ali na tla na nekmetijskih zemljiščih letni vnos suhe snovi v ali na tla ne sme presegati 20 t na ha v povprečju treh let, vnos nevarnih snovi v tla pa ne sme presegati mejnih vrednosti vnosa nevarnih snovi v tla iz priloge 5 te uredbe.«.

11. člen

V drugem odstavku 32. člena se za 6. točko doda nova 7. točka, ki se glasi:

»7. v nasprotju s trinajstim odstavkom 11. člena te uredbe predhodno skladišči blato, ki ga ne predeluje v tej kompostarni,«.

Dosedanja 7. in 8. točka postaneta 8. in 9. točka.

Za dosedanjo 8. točko, ki je postala 9. točka, se doda nova 10. točka, ki se glasi:

»10. v nasprotju s trinajstim odstavkom 12. člena te uredbe predhodno skladišči blato, ki ga ne predeluje v tej bioplinarni,«.

12. člen

Priloga 1 se v celoti nadomesti z novo prilogo 1, ki je kot priloga sestavni del te uredbe.

13. člen

Priloga 2 se v celoti nadomesti z novo prilogo 2, ki je kot priloga sestavni del te uredbe.

14. člen

Priloga 4 se v celoti nadomesti z novo prilogo 4, ki je kot priloga sestavni del te uredbe.

15. člen

Priloga 5 se v celoti nadomesti z novo prilogo 5, ki je kot priloga sestavni del te uredbe.

16. člen

Priloga 6 se v celoti nadomesti z novo prilogo 6, ki je kot priloga sestavni del te uredbe.

17. člen

Priloga 7 se v celoti nadomesti z novo prilogo 7, ki je kot priloga sestavni del te uredbe.

PREHODNA IN KONČNA DOLOČBA

18. člen
(obstoječe kompostarne in bioplinarne)

(2) Upravljavec obstoječe kompostarne iz sedmega odstavka 4. člena te uredbe, katere odmik ni skladen s prvim odstavkom 4. člena te uredbe, mora najpozneje v dveh letih po uveljavitvi te uredbe izpolniti zahteve iz petega odstavka 11. člena te uredbe.

(3) Upravljavec obstoječe bioplinarne iz sedmega odstavka 4. člena te uredbe, katere odmik ni skladen s prvim odstavkom 4. člena te uredbe, mora najpozneje v dveh letih po uveljavitvi te uredbe izpolniti zahteve iz tretjega odstavka 12. člena te uredbe.

19. člen
(začetek veljavnosti)

Ta uredba začne veljati petnajsti dan po objavi v Uradnem listu Republike Slovenije.

Št.

V Ljubljani, 23. 3. 2018

EVA 2018-2550-0048

 Vlada Republike Slovenije

 dr. Miro CERAR

 predsednik